Näkökulma: Juustopaketissa on oltava tuoteseloste, mutta Veikkauksen rahapeleissä ei – ja se voi harhauttaa.

Kun kuluttaja ostaa kaupasta palan juustoa, voi hän lukea tuotteesta, mitä juusto sisältää. Yleensä maitoa, hapatetta ja suolaa.

Kuluttajalle kerrotaan myös ravintosisältö: energiaa, rasvaa, hiilihydraatteja, proteiinia ja niin edelleen. Näin kuluttaja saa käsityksen siitä, mitä hän on syömässä. Moni kuluttaja myös tekee ostopäätöksensä näiden tietojen perusteella.

Tuoteselostuksiin luotetaan ja kuluttajansuojalaissa määritellään, ettei asiakasta saa johtaa harhaan.

Kaikissa tuotteissa ei ole kuitenkaan tuoteselostetta, eivätkä ihmiset välttämättä tiedä, mitä tuote pitää sisällään ja millaiset riskit tuotteen liittyvät. Esimerkiksi Veikkauksen raha-automaattipeleissä ei ole selkeää tuoteselostetta siitä, millaiset riskit pelin pelaamiseen liittyvät.

Tavallisesti Veikkaus ilmoittaa pelaajalle palautusprosenttiluvun. Luku antaa kuluttajalle matemaattisen arvon joka kertoo, kuinka suuri osa peliin sijoitetusta rahamäärästä keskimäärin pitkällä aikavälillä palautuu pelaajalle.

Esimerkiksi jos pelin palautusprosentti on 91, tarkoittaa se sitä, että miljoonasta peliin sijoitetusta eurosta pelaajille palautuu 910 000 euroa. Eli todellisuudessa pelaajat häviävät 90 000 euroa.

”Tämä on ymmärrettävä kysymys, johon törmäämme kansalaispalautteissa.”

Yksittäinen ”voittokin” aiheuttaa monille harhaanjohdetuksi tulemisen tunteen.

Esimerkiksi kun pelikone pyörittää yhden euron panoksella kuvion, joka kertoo pelaajan voittaneen 50 senttiä, on todellisuus kuitenkin se, että pelaaja hävisi 50 senttiä.

Sanakirjan mukaan sanat voitto ja tappio ovat käytännössä toistensa vastakohdat. Pelaaja voi saada rahallisen voiton tai kokea rahallisen tappion.

Onko Veikkauksen käsitys voittamisesta tai voitoista harhaanjohtavaa markkinointia?

”Tämä on ymmärrettävä kysymys, johon törmäämme kansalaispalautteissa. Arpajaislaissa voitto tarkoittaa mitä tahansa rahanarvoista voittoa”, vastaa Veikkausta valvova viranomainen, Poliisihallituksen ylitarkastaja Mikko Cantell.

Voitto-sanan harhaanjohtavan käytön mahdollistaa sisäministeriön asetus, jonka mukaan raha-automaattipelien voitto voi olla yhtä suuri, suurempi tai pienempi kuin peliin sijoitettu panos.

Sisäministeriön neuvotteleva virkamies Jukka Tukia, miksi on kirjoitettu sellainen lakiasetus, joka voi harhaanjohtaa kuluttajia?

”Sisäministeriölle ei ole tullut palautetta mainitsemastasi raha-automaatteja koskevasta sääntökohdasta. Ymmärtääkseni sääntökohdalla on nimenomaisesti haluttu selventää sitä, että rahapelin voitto voi olla myös panosta pienempi.”

Ainakaan kaikille asia ei ole selventynyt, sillä sisäministeriön alainen Poliisihallitus myöntää saaneensa asiasta kansalaispalautetta.

Tällä hetkellä raha-automaattipeleissä on oltava näkyvällä paikalla merkintä toiminnan harjoittajasta sekä tämän yhteystiedot ja yritystunnus. Koneissa on ilmoitettu myös pelin palautusprosentti, joka ei siis kerro pelin riskeistä riittävän selkeästi.

Kuluttajapalautteen lisäksi peliongelmaisten kanssa työskentelevät ovat kiinnittäneet huomiota Veikkauksen harhaanjohtavaan markkinointiin.

Esimerkiksi projektipäällikkö Tapio Jaakkola Ehkäisevästä päihdetyöstä pohti blogissaan 12. lokakuuta 2018 kuluttajille annettavan tiedon riittävyyttä, kun kyse on rahapeleistä.

”Onko oikein, että peliyhtiö voi kertoa ”joka 4. arpa voittaa”, vaikka mukaan on laskettu myös ne tulokset, joissa pelaaja saa vain sijoitetun panoksen takaisin?” Jaakkola kysyi ja jatkoi:

”Osa rahapelistä on määritelty erityistä pelihaittariskiä sisältäväksi. Tästä ei kuitenkaan ole merkintää pelissä tai sen pelisäännöissä. Yleisesti kuluttajansuojelussa on lähdetty siitä, että kuluttajalle kerrotaan mahdolliset haittavaikutukset.”

Pelitutkijoiden mukaan nopeatempoisissa peleissä riskit ovat suuret, ja nyt tätä riskiä ei juurikaan kerrota pelaajille.

Lainsäätäjällä, Poliisihallituksella ja Veikkauksella onkin pohdinnan paikka, miten voitto-sanaa jatkossa käytetään ja ilmoitetaanko pelien todelliset riskit kuluttajille tarkemmin.

Suomessa on noin 120 000 peliongelmista kärsivää ihmistä. Iso osa Veikkauksen liikevaihdosta tulee heidän kukkaroistaan.